Пенчо Славейков
Не се грижи

chitanka.info

Не се грижи[0]

Не се грижи за онзи свят —

на тоз си отживей.

Откъсвай розовия цвят

докле не увехней!

Додето още листовце

той пери и цъфти, —

додето в твоето сърце

желание трепти.

Че за милувка розов цвят

цъфти и хубавей.

Не се грижи за онзи свят —

но тоз си отживей!

[0] Срещу текста (задраскан) на това стихотворение Славейков е написал в своя екземпляр на антологията: „“Че няма да си вечно млада" (Т. Линген)" — Това е едно позоваване на преведеното от него и поместено в сбирката му „Немски поети“ стихотворение „Добър съвет“ от немската поетеса Текла Линген. Първият и вторият куплети на това стихотворение завършват с рефренния стих: „че няма да си вечно млада“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.